Objava zahtevka za registracijo imena v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2021/C 398/18)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek v treh mesecih od datuma te objave.

ENOTNI DOKUMENT

„Увс чацаргана/Uvs chatsargana“

EU št.: PGI-MN-02143 – 2. junij 2016

ZOP ( ) ZGO (X)

1. Ime [ZOP ali ZGO]

„Увс чацаргана/Uvs chatsargana“

2. Država članica ali tretja država

Mongolija

3. Opis kmetijskega proizvoda ali živila

3.1. Vrsta proizvoda

Skupina 1.6 Sadje, zelenjava in žita, sveži ali predelani

3.2. Opis proizvoda, za katerega se uporablja ime iz točke 1

Ime „Увс чацаргана/Uvs chatsargana“, rakitovec iz province Uvs, se uporablja za jagode z latinskim imenom Hippophae rhamnoides. Gre za gojeno vrsto kritosemenk iz družine Elaeagnaceae.

Jagode „Увс чацаргана/Uvs chatsargana“ so lahko različnih barv, običajno rumene ali oranžne, včasih pa tudi rdečkaste ali svetlo kostanjevo rdečkaste barve.

Zanje sta značilna njihov vonj in velikost ter ovalna ali okrogla oblika. Ovalne jagode so dolge 11–13 mm in široke 8–10 mm. Premer okroglih jagod je 6–9 mm. Tehtajo 0,3–0,8 g (50–96 g/100 jagod), kar je odvisno od oblike.

Sadna pulpa je sočna in ni kisla, ima aromatičen vonj in kiselkast okus.

Semena so bele, rjave, črne ali svetleče rjave barve, dolga 4–7 mm, široka 2–3 mm, tehtajo pa približno 13 g na 1 000 semen.

Jagode, ki se obirajo jeseni, so sočne in se predelajo v sok, jagode, ki se obirajo pozimi, pa polne maščobe in se predelajo v olje. V nadaljevanju (preglednica 1) so prikazane fizikalne in organoleptične lastnosti proizvoda.

Preglednica 1

Fizikalne in organoleptične lastnosti:

Vrste Okus Vonj Teža (g) Ovalna rumena Sladek in kisel Kisel 0,6–0,8 Ovalna oranžna Oljnat Poln 0,6–0,8 Okrogla rumena Sladek Kisel 0,3–0,4 Okrogla oranžna Kisel oljnat Kisel 0,3–0,4

Rakitovec iz province Uvs združuje sadni, kiselkasti in subtilno sladki okus.

Jagode „Увс чацаргана/Uvs chatsargana“ so posebno bogatega okusa in imajo višjo vsebnost maščobe, ki se pridobiva iz vseh njihovih delov (semena, meso in lupina), karotena, vitamina B1 ter vitamina C, kot je prikazano v spodnji preglednici.

Preglednica 2

Hranilne sestavine pulpe iz jagod (sveža teža):

Št. Hranilne sestavine Merska enota Minimalna količina rakitovca iz province Uvs 1 Maščobe % 2,50 2 Beljakovine % 1,4 3 Vitamin C mg/kg 128 4 Vitamin B1 mg/kg 0,84 5 Ogljikovi hidrati % 8,9 6 Kislina % 0,75 7 Vlaga % 78,13 8 Karoten mg/100 g 2,32

3.3. Krma (samo za proizvode živalskega izvora) in surovine (samo za predelane proizvode)

—

3.4. Posebne faze proizvodnje, ki jih je treba izvajati na opredeljenem geografskem območju

Vse faze proizvodnje je treba izvesti na opredeljenem geografskem območju: od zasaditve do obiranja.

3.5. Posebna pravila za rezanje, ribanje, pakiranje itn. proizvoda, za katerega se uporablja registrirano ime

—

3.6. Posebna pravila za označevanje proizvoda, za katerega se uporablja registrirano ime

Pakirani proizvodi morajo vsebovati naslednje informacije: surovine proizvoda, ime proizvoda, ime in naslov proizvajalca, serijsko številko proizvoda, količino in pošiljko, datum proizvodnje, obdobje skladiščenja in konec obdobja, pogoje skladiščenja ter informacije o hranilni vrednosti.

Na pakiranjih in vsebnikih s proizvodom so navedeni ime „УВС ЧАЦАРГАНА“ in naslednja logotipa (v angleščini in mongolščini):

4. Jedrnata opredelitev geografskega območja

Geografsko območje, kjer se proizvaja „Увс чацаргана/Uvs chatsargana“, sestavlja 10 upravnih oddelkov (soumov) v provinci Uvs v severozahodni Mongoliji. To so soumi Davst, Sagil, Turgen, Ulaangom, Tarialan, Naranbulag, Malchin, Zuungovi, Khyargas in Tes. Soumi ležijo na območju približno 50 km od kotline jezera Uvs.

5. Povezava z geografskim območjem

Kakovost jagod „Увс чацаргана/Uvs chatsargana“ je močno vzročno povezana z njihovim geografskim poreklom.

Geografsko območje leži v provinci Uvs. Obdaja ga gorovje Altaj z nadmorsko višino do 4 000 m, v njegovi sredini pa leži prostrana ravnina s slanim jezerom Uvs, ki je ostanek morja. Podobno kot v Mrtvem morju tudi v jezeru Uvs ni rib ali drugih oblik življenja, na obalah pa se odlagajo velike gmote soli.

Tla v kotlini jezera Uvs imajo posebno sestavo, v kateri se pogosto izmenjavajo zelo visoke ravni CaO, MgO in K20.

Na območju kotline dežne padavine niso pogoste, zaradi česar se še poviša stopnja kalcija v vodi in tleh. V povprečju na leto namreč pade 161,5 mm dežja, povprečno 7 mesecev na leto pa sploh ne dežuje. Majhna količina dežnih padavin poskrbi, da se kalcij ohrani v tleh, saj se ne izpere. V nasprotju z majhno količino padavin pa je število ur osončenosti zelo veliko.

Pozimi sneg prekriva južna in zahodna gorovja in se zaradi visoke nadmorske višine spomladi in poleti le postopoma tali. Zato številni potoki in reke nosijo vodo iz staljenega snega na območja pridelave ter z njo polnijo podzemne vodne bazene. Ker taljenje poteka postopoma, voda dokaj enakomerno priteka na območja pridelave, kar omogoča boljšo rast in kakovost jagod „Увс чацаргана/Uvs chatsargana“.

Jagode „Увс чацаргана/Uvs chatsargana“ uspevajo v izjemno neprijaznem naravnem okolju, kjer temperature nihajo med +36 °C poleti in –49,6 °C pozimi. Jagode „Увс чацаргана/Uvs chatsargana“ imajo višjo vsebnost olja, s katerim se zaščitijo pred izjemno velikimi temperaturnimi nihanji, vsebujejo pa tudi veliko karotena in drugih snovi. Neka raziskava je pokazala, da jagode „Увс чацаргана/Uvs chatsargana“ vsebujejo 2,5-krat več palmitinske kisline kot rakitovec v drugih mongolskih regijah.

Nasadi „Увс чацаргана/Uvs chatsargana“ imajo pozitivne okoljske učinke v regiji, saj preprečujejo premikanje peska in širjenje puščave.

Elementi tal v kotlini Uvs, tj. vsebnost kalcija in drugih snovi, ter posebno ostre podnebne razmere vplivajo na lokalno pridelavo ob jezeru Uvs ter tudi na lastnosti jagod „Увс чацаргана/Uvs chatsargana“. Donos jagod je večji kot v drugih mongolskih provincah (tj. provincah Tuv in Selenge). Jagode, katerih deli (semena, ovojnica in lupina) vsebujejo olje, imajo tudi posebno visoko vsebnost olja, vitaminov, kot so vitamin C, B1 in B6, ter karotena. Zaradi velikega števila ur osončenosti jagode razvijejo tudi bogato aromo.

Prvotno je bil rakitovec divje jagodičevje, zgodovinsko gledano pa je tradicionalni nomadski način življenja mongolskih ljudstev pomenil, da so se morala prehranjevati na poseben način. Njihovo prehrano so v glavnem sestavljali mlečni izdelki in meso. Zato so številni Mongolci trpeli zaradi prehranskih primanjkljajev, zlasti vitaminov. Izkazalo se je, da so bili prebivalci na zahodu Mongolije, v regiji Uvs, ki so jedli endemični rakitovec, v boljši formi od drugih prebivalcev. To je eden od razlogov, da so v 60. letih prejšnjega stoletja začeli raziskovati divji rakitovec in da so v nekaterih delih province Uvs posadili več izbranih sort jagodičevja.

Jagode „Увс чацаргана/Uvs chatsargana“ zaradi svojih posebnih lastnosti in hranil uživajo nacionalni in mednarodni sloves.

Posebne lastnosti priznavajo zlasti lokalni potrošniki, poznane pa so tudi mednarodno, zlasti na Japonskem in v Koreji, kjer jagode „Увс чацаргана/Uvs chatsargana“ uporabljajo kot surovine za ekološke sokove in kozmetične izdelke (vir: „Linking people, places and products“ (Povezava med ljudmi, kraji in proizvodi), Ts. Enkh-Amgalan, 2009).

Sklic na objavo specifikacije

(drugi pododstavek člena 6(1) te uredbe)

—

(1) UL L 343, 14.12.2012, str. 1.